Päeval, mil see kirjutis ilmub, on mu sünnipäev. Mulle on see päev, mil vaadata tagasi eelmisele eluaastale. Oli see aasta õnnelik, raske, huvitav, arendav, väljakutseid pakkuv, meeldejääv? Mille järgi sa otsustad, kas seljataha jäänud aasta oli hea või halb? Ja kas üldse saab niiviisi öelda terve aasta kohta? Igas aastas on nii halba kui ka head. Ja kuna raskustest tavaliselt õpid, on kokkuvõttes väga raske öelda, mis võib pikemalt ette vaadates hea olla.
Üks näitaja, mille järgi ma oma aastat hindan, on alati inimesed. Kes neist olid minu ümber? Kas sain tuttavaks uute inimestega? Kohtasin ma kedagi, keda imetleda ja kellelt õppida? Ehk on mõni inimene jäänud tagaplaanile või on elu mõne ammuse tuttavaga taas kokku viinud?